Go neela batho bosupi kwa tirong go ka nna le matswela a a molemo thata. Ka ntlha ya go lemoga seno, bosheng jaana Basupi ba ga Jehofa kwa Japane ba ile ba dira maiteko a magolwane go nna le seabe mo mofuteng ono wa bodiredi. Matswela e ne ya nna afe? Mo dikgweding di le mmalwa fela, ba ne ba dira maeto a go boela a le diketekete, mme ba simolola dithuto tsa Baebele tse di ka nnang 250. Akanya ka maitemogelo ano a a latelang. Sally: Ke ne ke sa itse gore batsadi ba ba nkgodisitseng ga se batsadi ba me ba nama le madi. Mmè yo o nkgodisitseng o ne a mpetsa setlhogo e bile a ntirile lekgoba, ka jalo ke godile ke hutsafetse, ke jewa ke bodutu—sengwe se se utlwisang botlhoko mo godimo ga go tsholwa o sa utlwe mo ditsebeng. Ke ne ka kopana le Basupi ba ga Jehofa ke bo ke simolola go ithuta Baebele. E rile mmè a lemoga seo, o ne a mpetsa ka lebante a bo a tsenya dilloko tse disha gore a ntotlelele mo ntlung. Fa ke na le dingwaga di le 20, ke ne ka ngwega kwa gae ke bo ke ya go nna le Basupi. Fa 2012 e roga, ke ne ka kolobediwa.